Галоўнай падзеяй тыдня стаў пагром, учынены ў Курапатах. Шмат хто праганазаваў, што ў рэшце рэшт ва ўлады ня вытрываюць нэрвы і ў супрацьстаяньні з грамадзкімі актывістамі яна звыкла ўжыве сілу. І ўсё ж было спадзяваньне, што знойдуцца іншыя сродкі дыялёгу акрамя амонаўскіх дручкоў. Спадзяваньні ня спраўдзіліся. І час і мэтады гвалту былі надзвычай сымбалічныя – пагром быў учынены на наступны дзень пасьля гадавіны кастрычніцкай рэвалюцыі. У звароце напярэдадні гадавіны рэвалюцыі, якая стала пачаткам жудаснага шматгадовага тэрору, Аляксандар Лукашэнка казаў пра сьвядомы выбар народа, зроблены 84 гады таму. Звычка казаць за народ уласьцівая ўсім самаўладным уладарам, але пагром у Курапатах 8 лістападу паказаў, што для самога сп-ра Лукашэнкі гэта сапраўды сьвядомы выбар. Дубінкі, арышты, сьлезацечны газ – 8 лістападу ўсё было, як 13 год таму, калі 30 кастрычніка 1988 году тагачасныя камуністычныя ўлады Беларусі кінулі супраць дэманстрантаў у Курапатах міліцыю і ўнутраныя войскі.